VALSTYBINIO SOCIALINIO DRAUDIMO FONDO VALDYBOS DIREKTORIUS

Į S A K Y M A S

DĖL VALSTYBĖS TARNAUTOJŲ IR PROFESINĖS KARO TARNYBOS KARIŲ NEDIRBANČIŲ SUTUOKTINIŲ VALSTYBINIO SOCIALINIO PENSIJŲ DRAUDIMO TAISYKLIŲ PATVIRTINIMO

2004 m. sausio 27 d. Nr. V-28

Vilnius

Vadovaudamasis Lietuvos Respublikos valstybinio socialinio draudimo įstatymo ir valstybinio socialinio draudimo fondo biudžeto sandaros įstatymo pakeitimo įstatymo (Žin., 2003, Nr. 101-4535) 1 straipsnio 4 punktu:

1. Tvirtinu Valstybės tarnautojų ir profesinės karo tarnybos karių nedirbančių sutuoktinių valstybinio socialinio pensijų draudimo taisykles (pridedamos).

2. Laikau netekusiu galios Valstybinio socialinio draudimo fondo valdybos (toliau – VSDFV) direktoriaus 2003 m. balandžio 7 d. įsakymo Nr. V-121 1 punktą (Žin., 2003, Nr. 35-1528).

DIREKTORIUS	MINDAUGAS MIKAILA

PATVIRTINTA

Valstybinio socialinio draudimo fondo

valdybos direktoriaus

2004 m. sausio 27 d. įsakymu Nr. V-28

valstybės tarnautojų ir profesinės karo tarnybos karių nedirbančių sutuoktinių valstybinio socialinio pensijų draudimo taisyklės

I. BENDROSIOS NUOSTATOS

1. Šios taisyklės nustato valstybės tarnautojų ir profesinės karo tarnybos karių nedirbančių sutuoktinių tuo laikotarpiu, kai jie gyvena užsienyje kartu su valstybės tarnautoju ar su profesinės karo tarnybos kariu, dirbančiu ar atliekančiu karo tarnybą Lietuvos Respublikos diplomatinėje atstovybėje, konsulinėje įstaigoje, Lietuvos Respublikos atstovybėje prie tarptautinės organizacijos, privalomojo valstybinio socialinio pensijų draudimo (toliau – draudimas) vykdymo tvarką.

2. Šios taisyklės parengtos, vadovaujantis Lietuvos Respublikos valstybinio socialinio draudimo įstatymu (Žin., 1991, Nr. 17-447), Lietuvos Respublikos valstybinių socialinio draudimo pensijų įstatymu (Žin., 1994, Nr. 59-1153), Lietuvos Respublikos diplomatinės tarnybos įstatymu (Žin., 1999, Nr. 7-140), Lietuvos Respublikos valstybinio socialinio draudimo fondo biudžeto sudarymo ir vykdymo taisyklėmis, patvirtintomis Lietuvos Respublikos Vyriausybės 2002 m. balandžio 15 d. nutarimu Nr. 530 „Dėl Lietuvos Respublikos valstybinio socialinio draudimo fondo biudžeto sudarymo ir vykdymo taisyklių patvirtinimo“ (Žin., 2002, Nr. 41-1535), Apdraustųjų valstybiniu socialiniu draudimu įskaitos taisyklėmis, patvirtintomis Lietuvos Respublikos Vyriausybės 1995 m. birželio 5 d. nutarimu Nr. 782 „Dėl Apdraustųjų valstybiniu socialiniu draudimu įskaitos taisyklių patvirtinimo“ (Žin. 1995, Nr. 48-1172).

3. Šiomis taisyklėmis turi vadovautis:

3.1. valstybės institucijos, siunčiančios valstybės tarnautojus ir profesinės karo tarnybos karius dirbti ar atlikti karo tarnybą Lietuvos Respublikos diplomatinėje atstovybėje, konsulinėje įstaigoje, Lietuvos Respublikos atstovybėje prie tarptautinės organizacijos ir privalančios apskaičiuoti ir mokėti valstybinio socialinio pensijų draudimo įmokas už nedirbančius valstybės tarnautojų ar profesinės karo tarnybos karių sutuoktinius – tuo laikotarpiu, kurį pastarieji praleidžia užsienyje dėl to, kad ten gyvena kartu su valstybės tarnautoju ar su profesinės karo tarnybos kariu (toliau – draudėjai);

3.2. nedirbantys valstybės tarnautojų ir profesinės karo tarnybos karių sutuoktiniai – tuo laikotarpiu, kai jie gyvena užsienyje kartu su valstybės tarnautoju ar su profesinės karo tarnybos kariu, dirbančiu ar atliekančiu karo tarnybą Lietuvos Respublikos diplomatinėje atstovybėje, konsulinėje įstaigoje, Lietuvos Respublikos atstovybėje prie tarptautinės organizacijos (toliau – apdraustieji);

3.3. Valstybinio socialinio draudimo fondo valdyba (toliau – VSDF valdyba) ir jos teritoriniai skyriai.

II. VALSTYBINIO SOCIALINIO PENSIJŲ DRAUDIMO VYKDYMAS

4. Valstybės tarnautojų ir profesinės karo tarnybos karių nedirbantys sutuoktiniai – tuo laikotarpiu, kai jie gyvena užsienyje kartu su valstybės tarnautoju ar su profesinės karo tarnybos kariu, dirbančiu ar atliekančiu karo tarnybą Lietuvos Respublikos diplomatinėje atstovybėje, konsulinėje įstaigoje, Lietuvos Respublikos atstovybėje prie tarptautinės organizacijos privalomai draudžiami valstybiniu socialiniu pensijų draudimu (toliau – draudimas).

5. Draudėjas, pranešdamas apie apdraustųjų draudimo pradžią, VSDF valdybos teritoriniam skyriui pateikia formas 1a-SD arba 1b-SD, o pranešdamas apie apdraustųjų draudimo pabaigą – formas 2a-SD arba 2b-SD. Duomenų pranešimo terminai nustatyti Apdraustųjų valstybiniu socialiniu draudimu įskaitos taisyklių 13, 14 punktuose.

6. Draudėjas už apdraustąjį privalo apskaičiuoti ir mokėti valstybinio socialinio pensijų draudimo įmokas, apskaičiuotas pagal draudėjo ir apdraustojo privalomų valstybinio socialinio pensijų draudimo įmokų tarifų sumą. Draudėjų ir apdraustųjų privalomų valstybinio socialinio pensijų draudimo įmokų tarifai kasmet tvirtinami Lietuvos Respublikos valstybinio socialinio draudimo fondo biudžeto rodiklių patvirtinimo įstatymu.

7. Privalomos valstybinio socialinio pensijų draudimo įmokos nustatytu tarifu mokamos iš valstybės institucijai patvirtintų Lietuvos Respublikos valstybės biudžeto asignavimų. Įmokų dydis skaičiuojamas nuo 0,5 valstybės tarnautojo ar profesinės karo tarnybos kario pareiginės algos. Ši nuostata netaikoma valstybės tarnautojo ar profesinės karo tarnybos kario sutuoktiniui įsidarbinus.

8. Sumos, nuo kurių už apdraustuosius jų valstybinio socialinio pensijų draudimo laikotarpiu buvo įmokėtos ar turėjo būti įmokėtos privalomos valstybinio socialinio pensijų draudimo įmokos į Valstybinio socialinio draudimo fondo biudžetą, laikomos šių apdraustųjų asmenų draudžiamosiomis pajamomis.

9. Draudėjas kiekvieną ketvirtį pateikia VSDF valdybos teritoriniam skyriui duomenis apie apdraustiesiems priskaičiuotas draudžiamųjų pajamų sumas bei valstybinio socialinio pensijų draudimo įmokų sumas už ataskaitinį ketvirtį (atskiras formų 3-SD ir 4-SD paketas). Ši informacija pateikiama kartu su forma Nr. 4 iki kito ketvirčio pirmojo mėnesio paskutinės darbo dienos prieš 15 dienų.

10. Duomenis apie apdraustiesiems priskaičiuotas draudžiamųjų pajamų sumas bei valstybinio socialinio pensijų draudimo įmokų sumas už ataskaitinį ketvirtį, o taip pat formas 1a-SD, 1b-SD, 2a-SD bei 2b-SD draudėjas turi pateikti VSDF valdybos teritoriniam skyriui, kurio aptarnaujamoje teritorijoje yra draudėjo buveinė.

11. Draudėjas, nustatęs, kad formose 1a-SD, 1b-SD, 2a-SD bei 2b-SD, taip pat atskirame formų 3-SD ir 4-SD pakete pateikė ne visą būtiną informaciją arba pateikė klaidingai, nedelsdamas turi pateikti naują atitinkamą formą. Kartu draudėjas turi pateikti raštą, kuriame turi būti nurodytos duomenų keitimo priežastys. Draudžiamųjų pajamų ir apskaičiuotų valstybinio socialinio draudimo įmokų patikslinimai turi būti įvertinti, sudarant ataskaitinio laikotarpio valstybinio socialinio draudimo ir sveikatos draudimo fondų lėšų finansinę ataskaitą (forma Nr. 4), netikslinant praėjusių laikotarpių finansinių ataskaitų.

12. Draudėjas privalomas valstybinio socialinio pensijų draudimo įmokas už apdraustuosius sumoka į Valstybinio socialinio draudimo fondo biudžetą Lietuvos Respublikos valstybinio socialinio draudimo fondo biudžeto sudarymo ir vykdymo taisyklių 17.1 ir 17.2 punktuose nustatyta tvarka. Mokėjimo dokumentuose privaloma nurodyti valstybinio socialinio draudimo įmokų kodus.

13. Draudėjas įstatymų nustatyta tvarka atsako už pateikiamų duomenų teisingumą.

III. VALSTYBINIO SOCIALINIO DRAUDIMO PAŽYMĖJIMŲ IŠDAVIMAS IR PILDYMAS

14. Valstybinio socialinio draudimo pažymėjimai jų neturintiems apdraustiesiems išduodami tame VSDF valdybos teritoriniame skyriuje, kurio aptarnaujamoje teritorijoje yra draudėjo buveinė, draudėjui pateikus pranešimą apie apdraustojo draudimo pradžią (formos 1a-SD arba 1b-SD).

15. Įrašus VSD pažymėjimuose apdraustiesiems (1 priedas) apie valstybinio socialinio pensijų draudimo laikotarpius, draudžiamąsias pajamas ir valstybinio socialinio pensijų draudimo įmokų sumas už kiekvienus kalendorinius metus įrašo draudėjas arba jo įgaliotas asmuo.

IV. BAIGIAMOSIOS NUOSTATOS

16. Jeigu apdraustasis tuo pat metu turi teisę būti privalomai draudžiamas valstybiniu socialiniu pensijų draudimu valstybės lėšomis bazinei pensijai, jis draudžiamas tik valstybiniu socialiniu pensijų draudimu kaip nedirbantis valstybės tarnautojo ar profesinės karo tarnybos kario sutuoktinis – tuo laikotarpiu, kai jis gyvena užsienyje kartu su valstybės tarnautoju ar profesinės karo tarnybos kariu, dirbančiu ar atliekančiu karo tarnybą Lietuvos Respublikos diplomatinėje atstovybėje, konsulinėje įstaigoje, Lietuvos Respublikos atstovybėje prie tarptautinės organizacijos.

______________